Úradný vestník L 030 , 31/01/2002 S. 0044 - 0046



Smernica Komisie 2002/4/ES z 30. januára 2002 o registrácii podnikov s nosnicami, na ktoré sa vzťahuje smernica Rady 1999/74/ES KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady č. 1999/74/ES z 19. júla 1999 ustanovujúcu minimálne normy na ochranu nosníc [1], najmä na jej článok 7, keďže: (1) Smernica 1999/74/ES ustanovuje špecifické požiadavky na ochranu nosníc v rozličných systémoch chovu a umožňuje členským štátom voľbu najvhodnejšieho systému alebo systémov. (2) Článok 7 smernice 1999/74/ES požaduje, aby bol každý podnik, na ktorý sa smernica vzťahuje, zaregistrovaný príslušným orgánom členského štátu a aby mu bolo priradené rozlišovacie číslo, prostredníctvom ktorého sa budú môcť identifikovať vajcia umiestnených na trh na účely ľudskej konzumácie. (3) Nariadenie Rady (EHS) č. 1907/90 z 26. júna 1990 o určitých obchodných normách pre vajcia [2], naposledy zmenené a doplnené nariadením (ES) č. 5/2001 [3], ustanovuje povinnosť pečiatkovať vajcia kódom s uvedeným rozlišovacím číslom producenta a umožňujúcim identifikáciu systému chovu. (4) Systémy chovu sú definované nariadením Rady (EHS) č. 1274/91 z 15. mája 1991 stanovujúcim podrobné pravidlá uplatňovania nariadenia (EHS) č. 1907/90 o určitých obchodných normách pre vajcia [4], naposledy zmeneným a doplneným nariadením (ES) č. 1651/2001 [5], a tiež nariadením Rady (EHS) č. 2092/91 z 24. júna 1991 o ekologickej výrobe poľnohospodárskych produktov a príslušných označeniach poľnohospodárskych produktov a potravín [6], naposledy zmeneným a doplneným nariadením Komisie (ES) č. 2491/2001 [7], pokiaľ ide o ekologickú výrobu. (5) Registrácia podnikov podľa rozlišovacích čísiel je podmienkou pre identifikovanie vajec umiestnených na trh na účely ľudskej konzumácie. (6) Opatrenia ustanovené v tejto smernici sú v súlade so stanoviskom Stáleho veterinárneho výboru, PRIJALA TÚTO SMERNICU: Článok 1 1. Členské štáty: a) vytvoria systém registrácie každého výrobného zariadenia (ďalej len "podniku"), podliehajúceho ustanoveniam smernice 1999/74/ES, na základe ktorého sa mu pridelí rozlišovacie číslo v súlade s prílohou k tejto smernici; b) zabezpečia, aby sa o každom takomto podniku poskytli príslušnému orgánu členského štátu minimálne informácie ustanovené v bode 1 prílohy, a to do dátumu určeného členským štátom; tento dátum sa určí tak, aby sa poskytol dostatočný čas na registráciu týchto podnikov v súlade s bodom c); c) zabezpečia, aby každý podnik, o ktorom sa poskytujú požadované informácie do dátumu určeného podľa bodu b), bol zaregistrovaný a aby mu bolo do 31. mája 2003 pridelené rozlišovacie číslo. 2. Členské štáty zabezpečia, aby od 1. júna 2003 a) nemohol pokračovať v činnosti žiadny podnik, o ktorom do určeného dátumu neboli poskytnuté požadované informácie podľa odseku 1 b); a b) žiadny nový podnik nemohol začať svoju činnosť pred dokončením registrácie a pred pridelením rozlišovacieho čísla. 3. Členské štáty zabezpečia, aby k registru podnikov vytvorenom podľa odseku 1 mal prístup príslušný orgán členského štátu s cieľom identifikovania vajec umiestnených na trh na účely ľudskej konzumácie. 4. Členské štáty zabezpečia, aby sa zmeny súvisiace so zaregistrovanými údajmi okamžite oznámili príslušnému orgánu a aby sa register aktualizoval ihneď po získaní takýchto informácií. Článok 2 Členské štáty prijmú zákony, iné právne predpisy a správne opatrenia potrebné na dosiahnutie súladu s touto smernicou do 31. marca 2003. Bezodkladne oznámia Komisii znenie týchto predpisov. Keď členské štáty prijmú tieto opatrenia, uvedú v nich odkaz na túto smernicu alebo ich takýto odkaz bude sprevádzať pri príležitosti ich úradného uverejnenia. Členské štáty stanovia spôsob vykonania tohto odkazu. Článok 3 Táto smernica nadobúda účinnosť 20. deň od jej uverejnenia v Úradnom vestníku Európskych spoločenstiev. Článok 4 Táto smernica je adresovaná členským štátom. V Bruseli 30. januára 2002 Za Komisiu David Byrne člen Komisie [1] Ú. v. ES L 203, 3.8.1999, s. 53. [2] Ú. v. ES L 173, 6.7.1990, s. 5. [3] Ú. v. ES L 2, 5.1.2001, s. 1. [4] Ú. v. ES L 121, 16.5.1991, s. 11. [5] Ú. v. ES L 220, 15.8.2001, s. 5. [6] Ú. v. ES L 198, 22.7.1991, s. 1. [7] Ú. v. ES L 337, 20.12.2001, s. 9. -------------------------------------------------- PRÍLOHA Definície uvedené v článku 2 smernice 1999/74/ES sa uplatňujú podľa potreby. 1. ÚDAJE POTREBNÉ NA REGISTRÁCIU Pre každý podnik sa zaregistrujú minimálne nasledujúce údaje: - podnik: - názov podniku, - adresa, - fyzická osoba zodpovedná za nosnice (ďalej len "chovateľ"): - meno, - adresa, - registračné číslo (čísla) iného podniku (iných podnikov) podliehajúceho (podliehajúcich) ustanoveniam smernice 1999/74/ES, ktorú (ktoré) vlastní alebo prevádzkuje chovateľ, - majiteľ podniku, ak je iný ako chovateľ: - meno, - adresa, - registračné číslo (čísla) iného podniku (iných podnikov) podliehajúceho (podliehajúcich) ustanoveniam smernice 1999/74/ES, ktorý (ktoré) vlastní alebo prevádzkuje majiteľ, - ďalšie informácie o podniku: - systém (systémy) chovu v súlade s definíciou uvedenou v bode 2.1, - maximálna kapacita podniku vyjadrená počtom kusov hydiny nachádzajúcich sa v nej súčasne; ak sa používajú rozličné systémy chovu, uvádza sa navyše maximálny počet kusov hydiny na príslušný systém chovu, nachádzajúcich sa v podniku súčasne. 2. ROZLIŠOVACIE ČÍSLO Rozlišovacie číslo pozostáva z čísla vyjadrujúceho systém chovu a určeného v súlade s bodom 2.1, ďalej z kódu členského štátu v súlade s bodom 2.2 a identifikačného čísla definovaného členským štátom, v ktorom sa podnik nachádza. 2.1. Kód systému chovu Systémy chovu definované v nariadení (EHS) č. 1274/91 v platnom znení používané v podniku sa označujú nasledujúcimi kódmi: 1 | Voľný výbeh | 2 | Kurník | 3 | Klietky | Systém chovu používaný v podnikoch produkujúcich podľa podmienok špecifikovaných v nariadení (EHS) č. 2092/91 sa označuje: 0 | Ekologická výroba | 2.2. Kód členského štátu registrácie AT | Rakúsko | BE | Belgicko | DE | Nemecko | DK | Dánsko | ES | Španielsko | FI | Fínsko | FR | Francúzsko | GR | Grécko | IE | Írsko | IT | Taliansko | LU | Luxembursko | NL | Holandsko | PT | Portugalsko | SE | Švédsko | UK | Spojené kráľovstvo | 2.3. Identifikácia podniku Každý členský štát zavedie systém prideľovania individuálneho čísla každému podniku, ktorý sa má zaregistrovať, pričom toto číslo sa môže používať aj na iné účely, ako na účely tejto smernice, za predpokladu, že je zabezpečená identifikácia podniku. Členské štáty môžu k identifikačnému číslu pridať ďalšie znaky, napríklad pre identifikáciu jednotlivých kŕdľov umiestnených v samostatných budovách podniku. --------------------------------------------------